ΑΙΤΙΟΛΟΓΙΚΗ ΕΚΘΕΣΗ

1. ΠΛΑΙΣΙΟ ΤΗΣ ΠΡΟΤΑΣΗΣ

Επισκόπηση των όρων προσχώρησης της Ρωσικής Ομοσπονδίας στον ΠΟΕ

I. ΕΙΣΑΓΩΓΗ

Τα μέλη του Παγκόσμιου Οργανισμού Εμπορίου (ΠΟΕ) και η Ρωσική Ομοσπονδία έφτασαν στο τελικό στάδιο της διαπραγμάτευσης συμφωνίας σχετικά με τους όρους προσχώρησης της Ρωσικής Ομοσπονδίας στον οργανισμό. Αυτό επιτεύχθηκε έπειτα από διαπραγματεύσεις 18 ετών, οι οποίες άρχισαν το 1993, όταν η Ρωσική Ομοσπονδία υπέβαλε αίτηση προσχώρησης στον ΠΟΕ. Τώρα το Συμβούλιο πρέπει να εκδώσει απόφαση για την έγκριση των όρων προσχώρησης της Ρωσικής Ομοσπονδίας, ώστε να μπορέσει η ΕΕ να υποστηρίξει επίσημα την προσχώρηση της Ρωσικής Ομοσπονδίας στον ΠΟΕ.

Ακολουθεί περίληψη των όρων προσχώρησης.

II. ΠΕΡΙΛΗΨΗ ΤΩΝ ΟΡΩΝ ΠΡΟΣΧΩΡΗΣΗΣ ΤΗΣ ΡΩΣΙΚΗΣ ΟΜΟΣΠΟΝΔΙΑΣ ΣΤΟΝ ΠΟΕ ΚΑΤΑ ΤΟΜΕΑ

Εισαγωγικοί δασμοί

Ο συνολικός μέσος τελικός παγιοποιημένος δασμός (ΤΠΔ) της Ρωσικής Ομοσπονδίας είναι 7,6%.

Όσον αφορά τα βιομηχανικά προϊόντα, ο μέσος ΤΠΔ είναι 7,9%, αλλά στους διάφορους επιμέρους τομείς παρουσιάζει διακυμάνσεις: μηδενικός δασμός για τα προϊόντα που υπάγονται στη συμφωνία για την τεχνολογία των πληροφοριών (ITA), χαμηλοί μέσοι δασμοί για τα φαρμακευτικά είδη και τον ιατρικό εξοπλισμό (4,3%), τον γεωργικό εξοπλισμό (4,6%), τα υποδήματα (5%), τις χημικές ουσίες και τον κατασκευαστικό εξοπλισμό (5,2%) και υψηλότεροι μέσοι όροι για το γυαλί (11,1%) και τα κεραμικά (12,2%).

Οι εμπορικές στατιστικές για το 2010 δείχνουν ότι τα χημικά προϊόντα, τα μηχανήματα και τα μηχανοκίνητα οχήματα είναι τρεις βασικοί βιομηχανικοί τομείς, που αντιπροσώπευαν πάνω από το 60% των συνολικών εξαγωγών της ΕΕ στη Ρωσία. Στους τομείς αυτούς ο μέσος ΤΠΔ κυμαίνεται από 5,3% για τα χημικά προϊόντα έως 6,5% για τα μηχανήματα και τις συσκευές και 9,2% για τα οχήματα και τα εξαρτήματά τους.

Όσον αφορά τα γεωργικά προϊόντα, ο κατ’ εκτίμηση μέσος ΤΠΔ είναι 11,5%, με τα υψηλότερα μέσα ποσοστά να προβλέπονται για το ρύζι (20%), τα γαλακτοκομικά προϊόντα (14,6%) και τα φυτικά έλαια (11,4%).

Από τις 11 327 δασμολογικές κλάσεις που υπάρχουν στον πίνακα προϊόντων της Ρωσικής Ομοσπονδίας, οι 6.992 δεν θα έχουν φτάσει τον ΤΠΔ κατά τη χρονική στιγμή της προσχώρησης και, κατά συνέπεια, θα έχουν μια περίοδο εφαρμογής. Με αφετηρία την ημερομηνία προσχώρησης της Ρωσικής Ομοσπονδίας στον ΠΟΕ, οι πιο μεγάλες περίοδοι εφαρμογής προβλέπονται για τα μηχανοκίνητα οχήματα (7 έτη) και για ορισμένα χημικά προϊόντα και είδη επιπλοποιίας (6 έτη).

Αυτά τα παγιοποιημένα μέσα επίπεδα δασμών είναι πολύ λογικά, ιδίως αν συγκριθούν με τους σημερινούς μέσους παγιοποιημένους ή ακόμη και τους εφαρμοζόμενους δασμούς των άλλων χωρών BRIC (Βραζιλία, Ρωσία, Ινδία, Κίνα). Για παράδειγμα, ο ΤΠΔ της Κίνας για τα βιομηχανικά προϊόντα είναι 10% (μέσος εφαρμοζόμενος δασμός - 8,7%), της Βραζιλίας -31,4% (μέσος εφαρμοζόμενος δασμός - 14,1%) και της Ινδίας - 48,5% (μέσος εφαρμοζόμενος δασμός - 10,1%). Στη γεωργία, ο μέσος παγιοποιημένος δασμός της Κίνας εκτιμάται σε 15,6% και της Ινδίας σε - 31,8%.

Εξαγωγικοί δασμοί

Ο πίνακας προϊόντων της Ρωσικής Ομοσπονδίας περιλαμβάνει δεσμευτικές εξαγωγικές δασμολογικές παραχωρήσεις και δεσμεύσεις όσον αφορά ευρύ φάσμα προϊόντων, και κυρίως πρώτες ύλες, συμπεριλαμβανομένων των ψαριών και των θαλασσινών, των σπόρων, των ορυκτών και χημικών προϊόντων, των προϊόντων πετρελαίου και φυσικού αερίου, των μεταλλευμάτων και του παλαιοσιδήρου, των πλαστικών, των δερμάτων, του ξύλου, του πολτού, του χαρτιού και των πολύτιμων και ημιπολύτιμων λίθων.

Υπηρεσίες

Ο πίνακας των συγκεκριμένων δεσμεύσεων που ανέλαβε η Ρωσική Ομοσπονδία στον τομέα των υπηρεσιών είναι πολύ ικανοποιητικός και παρέχει στους ευρωπαίους παρόχους υπηρεσιών σημαντικές ευκαιρίες δραστηριοποίησης στη ρωσική αγορά. Η Ρωσία θα αναλάβει δεσμεύσεις πρόσβασης στην αγορά και δεσμεύσεις εθνικής μεταχείρισης σε ευρύ φάσμα τομέων των υπηρεσιών, συμπεριλαμβανομένων των υπηρεσιών ελεύθερων επαγγελματιών, των υπηρεσιών ηλεκτρονικού υπολογιστή και των λοιπών υπηρεσιών προς επιχειρήσεις, των κατασκευαστικών, ταχυδρομικών και ταχυμεταφορικών υπηρεσιών, των τηλεπικοινωνιακών υπηρεσιών, των υπηρεσιών πρακτορείου ειδήσεων, των μεταφορικών υπηρεσιών, των υπηρεσιών διανομής, των περιβαλλοντικών υπηρεσιών, των χρηματοοικονομικών υπηρεσιών (ασφαλιστικές υπηρεσίες, τραπεζικές υπηρεσίες και υπηρεσίες χρεογράφων), καθώς επίσης των τουριστικών και των σχετικών με τα ταξίδια υπηρεσιών. Η Ρωσία ανέλαβε επίσης δέσμευση σχετικά με τις ενδοεταιρικές μεταθέσεις φυσικών προσώπων που παρέχουν υπηρεσίες και σχετικά με τα άτομα που πραγματοποιούν επαγγελματικά ταξίδια, συμπεριλαμβανομένων των επισκεπτών που εγκαθιδρύουν εμπορική παρουσία.

Δεσμεύσεις δυνάμει του πρωτοκόλλου

Στο τελικό, πολυμερές στάδιο της διαδικασίας προσχώρησης, τα μέλη του ΠΟΕ επιδίωξαν συλλογικά να εξασφαλίσουν τη βασική συμμόρφωση των εμπορικού χαρακτήρα νομοθετικών και κανονιστικών διατάξεων, των διοικητικών διαδικασιών και του θεσμικού πλαισίου της Ρωσικής Ομοσπονδίας και της τελωνειακής ένωσης μεταξύ της Ρωσικής Ομοσπονδίας, της Δημοκρατίας του Καζακστάν και της Δημοκρατίας της Λευκορωσίας, στις περιπτώσεις στις οποίες η Ρωσία είχε μεταφέρει τις εθνικές κανονιστικές αρμοδιότητές της στην τελωνειακή ένωση, με τους κανόνες και τις συμφωνίες του ΠΟΕ, καθορίζοντας τις αντίστοιχες δεσμεύσεις στο πρωτόκολλο προσχώρησης και στην έκθεση της ομάδας εργασίας. Ιδιαίτερο ενδιαφέρον για την ΕΕ παρουσιάζουν τα ακόλουθα ζητήματα:

Εμπορικά δικαιώματα

Η Ρωσία δεσμεύτηκε να εφαρμόζει όλες τις νομοθετικές και κανονιστικές διατάξεις και τα άλλα μέτρα που επηρεάζουν την εισαγωγή ή την εξαγωγή προϊόντων σύμφωνα με τις σχετικές διατάξεις της συμφωνίας του ΠΟΕ, συμπεριλαμβανομένης της συμφωνίας για τις διαδικασίες χορήγησης αδειών εισαγωγής και των σχετικών διατάξεων της γενικής συμφωνίας δασμών και εμπορίου (GATT). Ειδικότερα όσον αφορά τη ρύθμιση της εισαγωγής οινοπνευματωδών ποτών, φαρμακευτικών ειδών και προϊόντων με τεχνολογία κρυπτογράφησης, η Ρωσία συμφώνησε να μην απαιτεί άδεια εισαγωγής ή άσκησης δραστηριότητας για τη διεκπεραίωση των διαδικασιών τελωνειακής διασάφησης. Επιπλέον, όλες οι τυχόν απαιτήσεις για άδειες κάθε είδους ή για προεγκρίσεις που δεν μπορούν να δικαιολογηθούν βάσει των διατάξεων της συμφωνίας του ΠΟΕ θα καταργηθούν και δεν θα εφαρμόζονται από την ημερομηνία προσχώρησης της Ρωσίας στον ΠΟΕ.

Τιμολογιακή πολιτική

Η Ρωσία δεσμεύτηκε να διενεργεί όλους τους υπάρχοντες ή μελλοντικούς ελέγχους τιμών στα προϊόντα και τις υπηρεσίες κατά τρόπο που να συνάδει με τη συμφωνία του ΠΟΕ και επιβεβαίωσε ότι τα μέτρα ελέγχου των τιμών δεν θα χρησιμοποιηθούν για την προστασία της εσωτερικής παραγωγής προϊόντων ούτε για την παρεμπόδιση της υλοποίησης των δεσμεύσεων που ανέλαβε η Ρωσία στον τομέα των υπηρεσιών. Όσον αφορά την εφαρμογή όλων των τελών σιδηροδρομικής μεταφοράς, η Ρωσία ανέλαβε τη δέσμευση να εξασφαλίσει στις εισαγωγές και τις εξαγωγές, το αργότερο έως την 1η Ιουλίου 2013, μεταχείριση τουλάχιστον εξίσου ευνοϊκή με τη μεταχείριση που επιφυλάσσεται σε ομοειδή, αμέσως ανταγωνιστικά και υποκαταστάσιμα προϊόντα που μεταφέρονται μεταξύ εσωτερικών τόπων. Όσον αφορά το φυσικό αέριο, η Ρωσία συμφώνησε να εξασφαλίσει ότι οι παραγωγοί και οι διανομείς φυσικού αερίου στη Ρωσική Ομοσπονδία θα λειτουργούν με τα συνήθη εμπορικά κριτήρια και, όσον αφορά τις προμήθειές τους σε βιομηχανικούς χρήστες, θα καλύπτουν τις δαπάνες τους, συμπεριλαμβανομένου του κόστους επένδυσης και μεταφοράς, και επίσης ότι θα είναι σε θέση να αποκομίσουν κάποιο κέρδος.

Τελωνειακές διαδικασίες και τέλη

Όσον αφορά τη δασμολογητέα αξία, η Ρωσία δεσμεύτηκε να εφαρμόζει τους νόμους, τους κανονισμούς και τις πρακτικές της σύμφωνα με τους κανόνες του ΠΟΕ. Ειδικότερα, η Ρωσία δεν θα χρησιμοποιεί καμία μορφή ελάχιστης αξίας, όπως οι τιμές αναφοράς, ούτε σταθερό πίνακα αποτίμησης της δασμολογητέας αξίας των προϊόντων. Όσον αφορά τον καθορισμό συγκεκριμένων τελωνειακών σημείων ελέγχου για τη δήλωση, την είσοδο ή την έξοδο ορισμένων προϊόντων, η Ρωσία έδωσε πλήρη κατάλογο των σχετικών μέτρων και ανέλαβε τη δέσμευση να τα καταργήσει από την ημερομηνία της προσχώρησης, αν αντίκεινται στη συμφωνία του ΠΟΕ. Η Ρωσία ανέλαβε τη δέσμευση να εξασφαλίσει ότι το επίπεδο των τελωνειακών τελών, συμπεριλαμβανομένων των τελών εκτελωνισμού, δεν υπερβαίνει το κόστος των υπηρεσιών που παρέχονται. Τέλος, όσον αφορά τις διαδικασίες διαμετακόμισης, η Ρωσία θα εφαρμόζει κατά τρόπο που να συνάδει με τη συμφωνία του ΠΟΕ όλες τις νομοθετικές και κανονιστικές διατάξεις της και τα άλλα μέτρα που διέπουν τη διαμετακόμιση προϊόντων (συμπεριλαμβανομένης της ενέργειας), καθώς επίσης τις διατάξεις και τα μέτρα που διέπουν τα τέλη οδικής, σιδηροδρομικής και αεροπορικής μεταφοράς προϊόντων υπό διαμετακόμιση, όπως και όλες τις άλλες επιβαρύνσεις και τελωνειακά τέλη που επιβάλλονται σε σχέση με τη διαμετακόμιση.

Τεχνικά εμπόδια στο εμπόριο (ΤΕΕ)

Η Ρωσία δεσμεύτηκε να εξασφαλίσει ότι όλοι οι τεχνικοί κανονισμοί, τα πρότυπα και οι διαδικασίες αξιολόγησης της συμμόρφωσης που εφαρμόζονται στο έδαφος της Ρωσικής Ομοσπονδίας τηρούν τις αρχές της συμφωνίας ΤΕΕ του ΠΟΕ, συμπεριλαμβανομένων της διαφάνειας, της απαγόρευσης των διακρίσεων και της εθνικής μεταχείρισης. Όλα τα μέτρα ΤΕΕ που εφαρμόζονται στη Ρωσία, συμπεριλαμβανομένων των μέτρων που λαμβάνονται από τα αρμόδια όργανα της Ευρασιατικής Οικονομικής Κοινότητας και της τελωνειακής ένωσης, θα συνάδουν με τη συμφωνία του ΠΟΕ.

Υγειονομικά και φυτοϋγειονομικά μέτρα

Η Ρωσία δεσμεύτηκε να λαμβάνει και να εφαρμόζει όλα τα υγειονομικά και φυτοϋγειονομικά μέτρα κατά τρόπο που να συνάδει με τη συμφωνία του ΠΟΕ από την ημερομηνία της προσχώρησής της στον ΠΟΕ. Ειδικότερα, τα υγειονομικά και φυτοϋγειονομικά μέτρα θα εφαρμόζονται μόνο στην έκταση που είναι αναγκαία για την προστασία της ζωής ή της υγείας των ανθρώπων, των ζώων ή των φυτών· θα βασίζονται σε επιστημονικές αρχές και σε εκτιμήσεις επικινδυνότητας και, αν υπάρχουν, σε διεθνή πρότυπα, οδηγίες και συστάσεις· δεν θα είναι περισσότερο περιοριστικά για το εμπόριο απ’ ό,τι απαιτείται για να επιτευχθεί το κατάλληλο επίπεδο προστασίας που εφαρμόζεται στη Ρωσική Ομοσπονδία· και θα προβλέπουν την εφαρμογή της αρχής της ισοδυναμίας.

Δικαιώματα διανοητικής ιδιοκτησίας στον τομέα του εμπορίου (TRIPS)

Η Ρωσία ανέλαβε τη δέσμευση να εφαρμόζει πλήρως τις διατάξεις της συμφωνίας TRIPS του ΠΟΕ από την ημερομηνία της προσχώρησής της στον ΠΟΕ, συμπεριλαμβανομένων των διατάξεων για την επιβολή των κανόνων, χωρίς καμία μεταβατική περίοδο.

III. ΣΥΣΤΑΣΗ

Η Επιτροπή, υποβάλλοντας για έγκριση από το Συμβούλιο τους όρους προσχώρησης της Ρωσικής Ομοσπονδίας στον ΠΟΕ, θεωρεί ότι οι όροι αυτοί αντιπροσωπεύουν μια ισορροπημένη αλλά και φιλόδοξη δέσμη υποχρεώσεων ανοίγματος της αγοράς και κανονιστικών δεσμεύσεων, πράγμα που θα αποφέρει σημαντικά οφέλη στην ΕΕ, στη Ρωσική Ομοσπονδία αλλά και στους εμπορικούς εταίρους της στον ΠΟΕ.

2011/0320 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τη θέση που πρέπει να υποστηριχθεί εξ ονόματος της Ευρωπαϊκής Ένωσης στα αρμόδια όργανα του Παγκόσμιου Οργανισμού Εμπορίου όσον αφορά την προσχώρηση της Ρωσικής Ομοσπονδίας στον Παγκόσμιο Οργανισμό Εμπορίου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91, το άρθρο 100 παράγραφος 2 και το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,

Έχοντας υπόψη την πρόταση της Ευρωπαϊκής Επιτροπής,

Εκτιμώντας τα ακόλουθα:

(1) Τον Ιούνιο του 1993 η κυβέρνηση της Ρωσικής Ομοσπονδίας υπέβαλε αίτηση προσχώρησης στη συμφωνία για την ίδρυση του Παγκόσμιου Οργανισμού Εμπορίου (ΠΟΕ), δυνάμει του άρθρου XII της εν λόγω συμφωνίας.

(2) Στις 16-17 Ιουνίου 1993 συγκροτήθηκε ομάδα εργασίας για την προσχώρηση της Ρωσικής Ομοσπονδίας, με σκοπό την επίτευξη συμφωνίας όσον αφορά όρους προσχώρησης αποδεκτούς από τη Ρωσική Ομοσπονδία και από όλα τα μέλη του ΠΟΕ.

(3) Η Επιτροπή, εξ ονόματος της Ένωσης, διαπραγματεύτηκε μια σφαιρική δέσμη υποχρεώσεων ανοίγματος της αγοράς και άλλων κανονιστικών δεσμεύσεων εκ μέρους της Ρωσικής Ομοσπονδίας που ικανοποιούν τα αιτήματα και τους στόχους της Ένωσης και συνάδουν με το επίπεδο ανάπτυξης της Ρωσικής Ομοσπονδίας.

(4) Οι δεσμεύσεις αυτές ενσωματώνονται τώρα στο πρωτόκολλο προσχώρησης της Ρωσικής Ομοσπονδίας στον ΠΟΕ.

(5) Η προσχώρηση στον ΠΟΕ αναμένεται ότι θα συμβάλει θετικά και σταθερά στη διαδικασία οικονομικής μεταρρύθμισης και στη βιώσιμη ανάπτυξη της Ρωσικής Ομοσπονδίας.

(6) Επομένως, το πρωτόκολλο προσχώρησης θα πρέπει να εγκριθεί.

(7) Το άρθρο XII της συμφωνίας για την ίδρυση του ΠΟΕ ορίζει ότι οι όροι προσχώρησης πρέπει να συμφωνηθούν μεταξύ του προσχωρούντος μέλους και του ΠΟΕ και ότι η Υπουργική Διάσκεψη του ΠΟΕ εγκρίνει τους όρους προσχώρησης από πλευράς ΠΟΕ. Το άρθρο IV.2 της συμφωνίας για την ίδρυση του ΠΟΕ ορίζει ότι στα μεσοδιαστήματα μεταξύ των συνόδων της Υπουργικής Διάσκεψης, τα καθήκοντά της εκτελεί το Γενικό Συμβούλιο.

(8) Συνεπώς, είναι απαραίτητο να καθοριστεί η θέση που θα υποστηριχθεί εξ ονόματος της Ένωσης στα σχετικά όργανα του ΠΟΕ, είτε πρόκειται για την Υπουργική Διάσκεψη είτε για το Γενικό Συμβούλιο του ΠΟΕ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο μόνο

1. Η θέση που πρέπει να υποστηριχθεί εξ ονόματος της Ευρωπαϊκής Ένωσης στα αρμόδια όργανα του ΠΟΕ σχετικά με την προσχώρηση της Ρωσικής Ομοσπονδίας στον ΠΟΕ είναι να εγκρίνει την εν λόγω προσχώρηση.

2. Η παρούσα απόφαση αρχίζει να ισχύει την ημέρα της έκδοσής της.

[Τόπος],

Για το Συμβούλιο

Ο Πρόεδρος